Саопштење за јавност

25.6.2014.

**Воћарство**

Публикација „Воћарство“ израђена је на основу података Пописа пољопривреде 2012. године. Воћарство је веома важна делатност у области пољопривредне производње, а Србија је водећи произвођач воћа у региону. Као и друге гране пољопривреде, воћарство је подложно различитим осцилацијама, пре свега у обиму производње, квалитету и ценама.

Циљ ове публикације је да стручна јавност стекне реалну представу о стању воћарске производње у Србији, да идентификује све проблеме који утичу на осцилације у производњи те да понуди конкретна решења и мере за њихово превазилажење у наредном периоду.

**Аутори публикације су:** проф. др Зоран Кесеровић, доц. др Ненад Магазин, дипл. инж.-мастер Марко Дорић, дипл. инж.-мастер Александар Курјаков и дипл. инж Јовица Гошић.

Аутори истичу да се посредством Пописа пољопривреде 2012. у Републици Србији први пут после 50 година дошло до тачних података о **површинама под воћњацима**, како укупних тако и оних по воћним врстама. Попис показује да воћњаци заузимају 4,8% површина пољопривредног земљишта, што је мало с обзиром на повољне климатске и земљишне услове. Квалитет произведеног воћа и прерађевина од воћа је висок, тако да су наши производи веома цењени на светском тржишту. Анализирајући распоред површина под воћњацима, аутори наводе да је за највеће површине под воћњацима (Гроцка, Ваљево), поред одличних климатских услова за развој воћарства, допринела и близина београдског тржишта. У другим општинама (Прокупље, Смедерево, Чачак) за развој воћарства пресудну улогу имали су повољни агроеколошки фактори, али и немогућност гајења других култура.

Аутори се у публикацији детаљно баве свим **воћним врстама** обухваћеним Пописом пољопривреде 2012. За сваку воћну врсту исказују се пописане површине и приказује се место (ранг) које воћна врста заузима у Европи. Поред тога, графички је приказана производња од 2000. до 2013. године. Површине под воћним врстама у публикацији дате су на картограмима, који дају представу о географском размештају појаве.

Публикација садржи обиље податка који ће бити од велике користи за све који раде на унапређењу воћарства и креирању аграрне политике. Аналитички подаци обезбеђују основу да се у Србији приступи рејонизацији воћарске производње, слично како је то урађено у виноградарству.

Посебна публикација „Воћарство“ друга је у низу публикација из едиције Попис пољопривреде 2012. – Пољопривреда у Републици Србији.

Директор

Проф. др Драган Вукмировић

|  |
| --- |
| Контакт:  Драгана Марковић, начелница  Одељење за статистику пољопривреде и шумарства  Тел.: +381 11 24-10-397  Група за информисање и дисеминацију  Тел.: +381 11 24-01-284 / stat@stat.gov.rs |